A Bizottság 264/2004/EK rendelete
(2004. február 16.)
a 3072/95/EK tanácsi rendeletnek a rizs importvámja tekintetében történő alkalmazására vonatkozó részletes szabályokról szóló 1503/96/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs piacának közös szervezéséről szóló, 1995. december 22-i 3072/95/EK tanácsi rendeletre [1], és különösen annak 11. cikke (4) bekezdésére,
mivel:
(1) Az 1503/96/EK bizottsági rendelet [2] 4a. cikkének (1) bekezdése az ex10062017 és az 10062098 KN-kód alá tartozó, az említett rendeletnek a 2294/2003/EK rendelettel módosított IV. mellékletében meghatározott basmati rizs esetében az importvám tonnánként 250 euró összeggel való csökkentéséről rendelkezik.
(2) India és Pakisztán tájékoztatta a Bizottságot, hogy a 2294/2003/EK rendelet kihirdetése és alkalmazása között rendelkezésre álló idő túl rövid volt ahhoz, hogy az új rendelkezések hatálybalépésének időpontja előtt a közösségi kereskedőkkel kötött szerződések hatálya alá tartozó valamennyi rizsszállítmányt eredetiségigazolással lássák el.
(3) Az indiai és a pakisztáni hatóságok egyaránt hivatalos biztosítékot adtak a Bizottságnak arra nézve, hogy a termelő ország illetékes hatóságai által hitelesített, Indiából származó basmati rizs és Pakisztánból származó, a "Kernel Basmati" és "Super Basmati" rizsfajtába tartozó basmati rizs Közösségbe történő behozatalát szabályozó eredetiségi és minőségi követelmények teljesülését a termelő országokban a csalás veszélyének kitett műveletekre irányuló célzott vagy véletlenszerű ellenőrzések részeként elvégzendő DNS-elemzéssel ellenőrizhetik.
(4) Annak érdekében, hogy a tagállamok illetékes hatóságai számára lehetővé tegyék a 2003. december 31-ig megkötött adásvételi szerződések hatálya alá tartozó basmati rizs mennyiségeire az indiai és pakisztáni hatóságok által már kibocsátott, illetve jelenleg az említett hatóságok elbírálása alatt álló eredetiségigazolások elfogadását, az 1503/96/EK rendelettől egy korlátozott időszakra, meghatározott feltételek esetére eltérést kell biztosítani.
(5) Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
(1) Az 1503/96/EK rendelet 4a. cikke (1) bekezdésének első albekezdésétől eltérve a 2004. január 1-jétől 2004. március 31-ig tartó időszakra az ex10062017 és az 10062098 KN-kód alá tartozó, Indiából származó basmati rizs és Pakisztánból származó "Kernel Basmati" és "Super Basmati" rizsfajta az alábbi feltételek teljesülése esetén tonnánként 250 euró importvám-csökkentésben részesülhet:
a) az említett országok szállítói és a közösségi kereskedők közötti adásvételi szerződéseket 2003. december 31-ig megkötötték;
b) a fenti a) pontban említett szerződésekhez az eredetiségigazolásokat már 2003. december 31-e előtt kiállították vagy 2004. március 31-ig kiállítják.
(2) Az 1503/96/EK rendelet IV. mellékletét a 2004. január 1-jétől 2004. március 31-ig tartó időszakban nem kell alkalmazni az (1) bekezdés b) pontjában említett eredetiségigazolások hatálya alá tartozó basmati rizs behozatalára.
(3) Az 1503/96/EK rendelet 4a. cikke (4) bekezdésének első albekezdésétől eltérve, az (1) bekezdésben említett, basmati rizst exportáló országok illetékes szervei által kibocsátott eredetiségigazolásokat a 2004. január 1-jétől 2004. március 31-ig tartó időszakban az e rendelet mellékletében megadott mintának megfelelően kell kiállítani.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2004. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 16-án.